Nicolae Ciucă, președintele PNL, le-a transmis participanților la Adunarea Politică a PPE că "se află cu toții acasă" pentru că Europa "este o mare familie". Totodată, la Congresul de la București, Ursula von der Leyen s-a înscris în competiția pentru alegerea candidatului PPE la funcția de președinte al Comisiei Europene.
"Le-am spus participanților la Adunarea Politică a PPE că, astăzi, se află cu toții acasă. Pentru că Europa este o mare familie, iar popularii europeni sunt acasă aici, în București. Este crucial să abordăm alegerile din acest an uniți, pentru că a învinge pericolul extremismului", se arată în mesajul lui Nicolae Ciucă postat pe contul său Facebook.
Liderul PNL a subliniat că este nevoie de un efort comun pentru a proteja democrația și libertatea Europei în fața atacurilor destabilizatoare a "suveraniștilor".
"Acești așa-zișii 'suveraniști' urmăresc slăbirea unității europene și e nevoie de un efort comun pentru a proteja Europa, democrația, libertatea. Pentru a avea succes în acest an electoral important, trebuie să afirmăm mai clar că obiectivele noastre servesc interesul oamenilor și al comunităților locale din toată Europa", a scris Nicolae Ciucă.
Liderul PNL a mai precizat că toate partidele membre PPE își doresc o Europă sigură, securizată, în care companiile prosperă și creează locuri de muncă bine plătite. El a mai precizat că a fost validată candidatura Ursulei von der Leyen, actualul președinte al Comisiei Europene, pentru încă un mandat la șefia executivului european.
"Popularii europeni se prezintă în alegeri cu oameni care și-au dovedit calitățile. La această Adunare Politică, Ursula von der Leyen s-a înscris în competiția pentru alegerea candidatului PPE la funcția de președinte al Comisiei Europene. Candidatura sa va fi supusă, joi, votului Congresului.
Lucrările reuniunii de mâine și poimâine vor transmite întregii Europe un semnal al forței uriașe a PPE. Vom reuși în aceste alegeri pentru oameni, pentru Europa, pentru viitorul tuturor!", a scris Nicolae Ciucă.
La rândul lui, Siegfried Mureșan, vicepreședintele PPE, a anunțat înscrierea Ursulei von der Leyen în cursă. "Este oficial: tocmai am acceptat, în Adunarea Politică a Partidului Popular European de la București, înscrierea Ursulei von der Leyen în competiția pentru alegerea candidatului PPE la funcția de președinte al Comisiei Europene. Candidatura sa va fi supusă votului Congresului PPE joi, 7 martie, la ora 10.00.", a postat Mureșan pe contul Facebook